વીરુ અને જિમીની વાત સાંભળીને બધાં નિરાશ થઈ ગયાં. બાળકોને તો ભૂખ પણ ખૂબ જ લાગી હતી. આખલાઓની આવી હરકતથી પ્રેસિડેન્ટ લવલી લાયન તથા બીજાં પ્રાણીઓ ખૂબ ગુસ્સે થયાં હતાં. આટલાં બધાં પ્રાણીઓ અને એક જ ટુકડો કેક! હવે શું કરવું? એટલામાં લવલી લાયને હુકમ કર્યો કે આ ટુકડો કેક પણ આખલાઓને જ મોકલાવી દો, આપણે બીજી વ્યવસ્થા કરીશું. તરત કેક કેવી રીતે બનશે એ વિશે બધાં પ્રાણીઓ વિચારતાં હતાં. એટલામાં તો આખલાઓનું ટોળું એક મોટું ગાડું જોડીને આવ્યું. વીરુ વાઘ તો આખલાઓને અહીં આવી પહોંચેલા જોઈ હુમલો કરવા જ જતો હતો, પણ લવલી લાયને તેને વાર્યો. આખલાઓનાં ટોળાંમાંથી એક ઘરડો આખલો આગળ આવ્યો અને બોલ્યો, “અમારાં પ્રાણીઓ તમારી કેક ખાઈ ગયાં અને તેનો બગાડ પણ કર્યો તે બદલ સૌ વતી હું માફી માગું છું. અમે તમારી હતી એવી જ એક મોટી કેક બનાવી લાવ્યા છીએ, એ સ્વીકારી લો. અમે આ રીતે કદી કોઈનું ઝૂંટવી લેતા નથી કે રંજાડતા નથી, પણ તમારી કેકની સુગંધને લીધે જ અમારા આખલાઓનું માથું ભમી ગયું હતું અને એટલે જ આવી ઘટના બની.”